ບັນດາແຂວງພາກເໜືອຫາລືການຄຸ້ມຄອງເງິນ ຄ່າທໍານຽມ-ຄ່າບໍລິການສາທາລະນະສຸກ
ໃນວັນທີ 17 ມັງກອນ 018 ຢູ່ແຂວງໄຊຍະບູລີ, ບັນດາຫົວໜ້າອຳນວຍການໂຮງໝໍ ແຂວງໄຊຍະບູລີ, ຊຽງຂວາງ, ຫລວງພະບາງ, ອຸດົມໄຊ, ຫລວງນ້ຳທາ, ຫົວພັນ, ບໍ່ແກ້ວ ແລະ ແຂວງຜົ້ງສາລີ ພ້ອມດ້ວຍພາກສ່ວນກ່ຽວຂ້ອງ ໄດ້ຮ່ວມປຶກສາຫາລືຖອດຖອນບົດຮຽນການຈັດຕັ້ງປະຕິບັດຄຸ້ມຄອງເງິນຄ່າທໍານຽມ-ຄ່າບໍລິການຂອງຂະແໜງສາທາລະນະສຸກ ,ໂດຍການເປັນປະທານຂອງ ທ່ານ ດຣ ນາງ ຄຳຜິວ ພູທອນສີ ຫົວໜ້າພະແນກ ສາທາລະນະສຸກແຂວງ ໄຊຍະບູລີ, ມີທ່ານ ຄຳພອນ ພຸດທະວົງ ຮອງລັດຖະມົນຕີກະຊວງສາທາລະນະສຸກ ແລະ ພາກສ່ວນກ່ຽວຂ້ອງເຂົ້າຮ່ວມ.
ໃນກອງປະຊຸມຜູ້ເຂົ້າຮ່ວມໄດ້ສົນທະນາແລກປ່ຽນຄຳຄິດຄຳເຫັນ ກ່ຽວກັບການກຳນົດໂຄງສ້າງລາຄາຢາ, ສະເໜີແຜນການຈັດຕັ້ງປະຕິບັດ ແລະ ຕາຕະລາງເກັບກຳຂໍ້ມູນ, ຜະລິດຕະພັນການແພດ, ວິເຄາະ, ລັງສີ ແລະ ຄ່າບໍລິການອື່ນໆໃນສະຖານທີ່ບໍລິການກວດພະຍາດ ແລະ ປິ່ນປົວຂອງລັດ, ວິທີການສ້າງແຜນຈົດລາຍຮັບ-ລາຍຈ່າຍ, ເງິນຄ່າບໍລິການ, ການສະຫລຸບການມອບລາຍຮັບເງິນຄ່າບໍລິການເຂົ້າບັນຊີເງິນຝາກຢູ່ຄັງແຫ່ງຊາດ ແລະ ມອບຄ່າທຳນຽມເຂົ້າງົບປະມານແຫ່ງລັດ, ຢູ່ສະຖານທີ່ບໍລິການກວດພະຍາດ ແລະ ປິ່ນປົວຂອງລັດ (ໂຮງໝໍສູນກາງ ແລະ ໂຮງໝໍແຂວງ), ກ່ຽວກັບການຄຸ້ມຄອງ ລາຄາຄ່າບໍລິການໃຫ້ສອດຄ່ອງກັບສະພາບການຂະຫຍາຍຕົວທາງດ້ານ ເສດຖະກິດ-ສັງຄົມ ໃນແຕ່ລະໄລຍະ ແລະ ເປັນເອກະພາບໃນ ຂອບເຂດທົ່ວປະເທດ, ສ້າງເງື່ອນໄຂໃຫ້ສະຖານທີ່ບໍລິການກວດພະຍາດ ແລະ ປິ່ນປົວຂອງລັດໃຫ້ມີຄວາມຍຶນຍົງທາງດ້ານການເງິນ ແລະ ກ້າວໄປສູ່ກຸ່ມຕົນເອງເທື່ອລະກ້າວ.